മലബാര് കലാപം സ്വാതന്ത്ര്യ സമര ചരിത്രത്തിലെ വെന്നിക്കൊടി: കുരീപ്പുഴ ശ്രീകുമാര് കൊട്ടാരക്കര: സ്വാതന്ത്ര്യ സമര വിജയ ചരിത്രത്തില് വെന്നിക്കൊടി പാറിച്ച സമരമാണ് മലബാര് കലാപമെന്നും തക്ബീര് മുഴക്കിയ മലയാളത്തിന്റെ ധീര യോദ്ധാവാണ് വാരിയന് കുന്നത്ത് കുഞ്ഞഹമ്മദ് ഹാജിയെന്നും കവി കുരീപ്പുഴ ശ്രീകുമാര് പറഞ്ഞു. കരിക്കം ജനകീയവായനശാല, തലച്ചിറ പി.കെ.വി ഗ്രന്ഥശാല, സദാനനന്ദപുരം ഇഞ്ചയ്ക്കല് അച്യുതമേനോന് സംസ്കാരിക വേദി ഗ്രന്ഥശാല എന്നിവയുടെ ആഭിമുഖ്യത്തില് മലബാര് കലാപത്തിന്റെ നൂറാം വാര്ഷികാഘോഷത്തിന്റെ ഭാഗമായി കരിക്കം ജങ്ഷനില് നടന്ന രക്തസാക്ഷി സ്മൃതി ജ്വാല ഉദ്ഘാടനം ചെയ്യുകയായിരുന്നു അദ്ദേഹം. ചരിത്രത്തെ വക്രീകരിച്ച് തമസ്കരിക്കാനുള്ള നീക്കത്തെ കേരള സമൂഹം എന്തു വില കൊടുത്തു ചെറുക്കണമെന്നും നിങ്ങള്ക്ക് രക്ഷ വേണമെങ്കില് വേഗം ഇംഗ്ലണ്ടിലേക്ക് ഓടിക്കോ എന്ന് മുഷ്ടി ചുരുട്ടിയ, മലയാളരാജ്യത്തിന് പ്രാണന് പകുത്ത് നല്കിയ ധീരപോരാളികളുടെ സ്മരണ വരുംകാലങ്ങളിലും നിലനില്ക്കുമെന്നും കൂരീപ്പുഴ ചൂണ്ടിക്കാട്ടി. മലബാര് വിപ്ലവത്തിലെ 387 രക്തസാക്ഷികളുടെ സ്മരണയില് 387 ചിരാത് തെളിയിച്ച് സ്മൃതി ജ്വാലയ്ക്ക് തുടക്കമായി. ജില്ലാ ലൈബ്രറി കൗണ്സില് വൈസ് പ്രസിഡന്റ് എ.എസ്.ഷാജി അധ്യക്ഷത വഹിച്ചു. കരിക്കം ജനകീയവായനശാലയുടെ നേതൃത്വത്തില് കരിക്കം ഗവ.എല്.പി സ്കൂളിലെ തെരഞ്ഞെടുക്കപ്പെട്ട വിദ്യാര്ഥികള്ക്കുള്ള മൊബൈല് ഫോണുകള് വൈ.എം.സി.എ പ്രസിഡന്റ് കെ.ഒ.രാജുക്കുട്ടി വിതരണം ചെയ്തു. ലൈബ്രറി കൗണ്സില് താലൂക്ക് എക്സിക്യൂട്ടീവ് കമ്മിറ്റി അംഗം ടി.എസ്.ജയചന്ദ്രന്, കവി രാജന് താന്നിക്കല്, ജനകീയ വായനശാല പ്രസിഡന്റ് ബിനു മാത്യു, സെക്രട്ടറി ജി.പൊന്നച്ചന്, പ്രഫ.പി.കെ.വര്ഗീസ്, ആര്.രാഹുല്, മാത്യു വര്ഗീസ്, പി.എം.ജി. കുരാക്കാരന്, പി.വൈ.തോമസ്, റെജിമോന് ലൂക്കോസ് എന്നിവര് പ്രസംഗിച്ചു.